446 av Expert-ansatte har kollektivavtale i dag, men nå vil den store elektronikkjeden si opp avtalen og heller øke bonusen.

Nestleder Bjørn Mietinen i Handel og kontor sier mange arbeidsgivere vil flytte makten i butikken.

Nestleder i Handel og Kontor, Bjørn Mietinen det tenderer mot fagforeningsknusing når Expert vil si opp tariffavtalen. Foto: Knut Skyllingstad / NRK

– Det er en trend vi ser, at man ønsker å flytte mer makt over til arbeidsgiveren slik at han eller hun står friere til å kunne justere både arbeidstid og lønn, sier Mietinen til NRK.

Han mener dette er en kraftig maktforskyving.

– Det betyr at den enkelte må gå inn og møte arbeidsgiveren sin og få på plass lønna si, her vil arbeidsgiveren stå mye sterkere i forhold til arbeidstakeren.

– Fagforeningsknusing

Dette gjør nestleder Bjørn Mietinen bekymret for de 446 medlemmene han har i butikkene, landet rundt.

– Jeg syns også det tenderer mot fagforeningsknusing, hvis jeg kan bruke et så sterkt ord, sier han.

Personalleder Morten Hovland i Expert er helt uenig med handel og kontor.

– Det syns jeg er helt, helt feil. Det vi ønsker å oppnå er en mer prestasjonsretta kultur i vår virksomhet og det vil gi oss mer fornøyde kunder, sier han.

Expert: – Vår avtale er bedre

Morten Hovland mener bonus og prestasjonslønn vil gi mer fornøyde kunder i butikkene. Foto: Expert

Han sier butikkene ikke har råd til både høye grunntillegg og god bonus og sier høyere bonusandel er avgjørende for å bli gode. Dessuten har flertallet av expert-butikkene bonusavtaler allerede, poengterer han:

– Den avtalen vi har i Expert mener vi er langt bedre enn den avtalen Handel og Kontor kan tilby, sier Morten Hovland.

Det er ikke LO enig i:

– I tariffavtalen er det også bestemmelser som sier at man kan inngå bonus- og provisjonsavtaler i de enkelte bedrifter, svarer Bjørn Mietinen.

Han frykter redde ansatte hvis arbeidsledigheten øker.

– Arbeidsgivernes styringsrett bare styrkes og styrkes, slik at arbeidstakerne står svakere.

Også dette blir avvist av Expert:

– Vi er nødt til å ha arbeidstakere med medbestemmelsesrett i våre varehus ellers vil ikke butikkene fungere lokalt, svarer Morten Hovland.